Kanadában az időmérő edzésen a 12. rajtkockát szerezte meg, majd a másnapi versenyen a 9. helyen végzett és 2 világbajnoki pontot szerzett. A visszatérő osztrák nagydíj kvalifikációján a 6. legjobb időt érte el, majd a másnapi futamon a 66. körben hibázott az egyes kanyarban és ennek következtében Pérez remek kigyorsítással megelőzte őt. A 7. helyen fejezte be a futamot és 8 futamot követően 29 pontot szerzett és 9. a 2014-es világbajnokság pilóták versenyében. A brit nagydíj hétvégén az esős időmérő edzésen az 5. legjobb időt érte el. A versenyen a rajtot követően Nico Hülkenberget és Sebastian Vettelt is megelőzte, ezzel feljött a 3. helyre. Az újraindítást követően az első körben megcsúszott és Lewis Hamilton meg is előzte őt. A 16. körben már Fernando Alonso is elmegy mellette a Ferrarival. A futamot végül a 7. helyen fejezte be. A német nagydíj időmérő edzésén a 4. legjobb időt érte el Nico Rosberg és a két Williams mögött. A rajtot követően az első kanyarban ütközött Massával, aki felborult, majd padlóval felfelé csúszás után a kerekeire visszafordulva állt meg. A brazil kiszállt a kocsiból és a pályára érkezett a biztonsági autó. A versenyt végül így is a pontszerző 9. pozícióban fejezte be.